Magnhild Meltveit Kleppa (Senterpartiet), 2011-10-04:
Regjeringa følgjer opp ein ambisiøs transportplan punkt for punkt: vi kortar ned reisetida på vegane våre fleire tog er i rute talet på trafikkdrepne går ned vi byggjer fleire gang- og sykkelvegar vi reduserer utsleppa i transportsektoren vi lagar år for år eit meir universelt utforma transportsystem Regjeringa har hjarta for heile landet. Folk skal ha fridom til å velja kvar dei vil bu. Ressursar skal utnyttast. Arbeidsplassar skal sikrast. Vi er i gang med tidenes opprusting og utbygging av veg og jernbane. Vårt mål er eit effektivt, tilgjengeleg, sikkert og miljøvenleg transportsystem der folk bur. Det var rett – og det var nødvendig – å prioritera eit veg- og banenett som over lang tid hadde vore forsømt. Regjeringa snudde trenden i 2005. Løyvingane er auka. Vi brukar no nær 11 mrd. 2011-kroner per år meir enn før regjeringa overtok. Noreg løyver no mest pengar til veg av alle landa i Norden, uavhengig av storleiken på vegnettet. Her er framleis mykje ugjort. Det er likevel god grunn til å retta ryggen. Vi følgjer opp ein svært ambisiøs nasjonal transportplan. Vi gjer det vi har lovt. Vi er den fyrste regjeringa som gjer akkurat det i forhold til Nasjonal transportplan. Eg har fått eit nytt forhold til skilt som fortel om vegarbeid. Før såg eg på desse skilta som varsel om plunder og heft. No fortel eit slikt skilt at òg på denne vegen blir det betring. Alle som har vore ute og reist i sommar, har fått med seg anleggsarbeid, gravemaskinar, omkøyringar og lukta av nylagd asfalt – frå nord til sør, frå aust til vest. Viktigare enn tal og prosent er kva betre vegar betyr for kvardagen til folk og næringsliv: ein enklare og tryggare kvardag. Vegen er og vil for mange, særleg i distrikta, vera den viktigaste transportåra. Regjeringa har snart opna 60 mil med ny, moderne riksveg. Det tilsvarar strekninga Svinesund–Trondheim. Det siste året har vi sett i gang 16 større vegprosjekt. Fleire nye vil få oppstart i 2012. Vi stoppar forfallet på riksvegane våre. Nærmare 1 000 km ny asfalt er på plass i løpet av årets sesong. Det skjer mykje gledeleg òg på bane. 35 km ny jernbane er opna. Sju kryssingsspor er forlenga eller nybygde. 50 stasjonar er vesentleg utbetra med plattformforlengingar eller nybygg. 200 stasjonar vil i løpet av året ha nye informasjonsanlegg. 600 planovergangar er sikra. 50 nye togsett kjem. Oslo-prosjektet blir ferdigstilt neste år. 2 500 små og store tiltak vart utførte i sommar. Parkeringsanlegg, rullestolramper og skilting kjem på plass stadig fleire stader. Toget er viktig for å utvikla robuste bu- og arbeidsregionar. Toget er miljøvenleg transport. Godskapasiteten skal doblast innan 2020. Målet ligg fast, sjølv etter ein sommar med ekstremnedbør og store skadar på banenettet. Vi er i full gang med førearbeidet til ein ny transportplan. Våren 2013 får Stortinget anledning til å revidera dagens plan. Det viktigaste av alt – trafikktryggleik: Vi må ta endå betre vare på kvarandre. 133 personar er drepne i trafikken dei ni fyrste månadene i år. Det er 133 for mange. Det er likevel 34 færre enn i same tidsrom i fjor. 491 vart hardt skadde dei ni fyrste månadene i år. Det er 70 færre enn tilsvarande tal i fjor. Sverige vart tidlegare i år utnemnd til «verdsmeister», med lågaste tal drepne per innbyggjar. Noreg tangerer no Sverige. Denne regjeringa har bygd 36 pst. av alle firefeltsvegar og fått på plass 51 pst. av alt midtrekkverk på to- og trefeltsvegar på riksvegnettet. Det er likevel ikkje slik høgresida hevdar, at vi kan byggja oss til nullvisjonen. Årsakene er samansette, difor må òg tiltaka vera det. Vi skal fortsetja å oppgradera og sikra vegnettet. Vi har skjerpa prikkbelastninga for dei med førarkort på prøve. Innstramminga av vegtrafikklova om køyring i ruspåverka tilstand vil få full effekt i 2012.